ভাতা বৃদ্ধির দাবিতে শেবাচিম হাসপাতালে ইন্টার্ন চিকিৎসকদের কর্মবিরতি
মাসিক ভাতা ৩০ হাজার টাকা করার দাবিতে বরিশাল শের-ই বাংলা মেডিক্যাল কলেজ (শেবাচিম) হাসপাতালের ইন্টার্ন চিকিৎসকরা কর্মবিরতি পালন করছেন।
কর্মসূচির অংশ হিসেবে আজ সোমবার দুপুরে হাসপাতালের জরুরি বিভাগের সামনে মানববন্ধন করেন তারা।
ইন্টার্ন চিকিৎসক পরিষদ ও বঙ্গবন্ধু ইন্টার্ন চিকিৎসক পরিষদের ব্যানারে এ কর্মসূচি পালন করা হয়।
কর্মবিরতির কারণে সমস্যায় পড়েছেন হাসপাতালে ভর্তি হওয়া রোগীরা।
এর আগে, গত শনিবার রাত থেকে দাবি আদায়ে কর্মবিরতি শুরু করেন ইন্টার্ন চিকিৎসকরা।
আজকের মানববন্ধনে বক্তারা বলেন, 'দ্রব্যমূল্যের ঊর্ধ্বগতির এই বাজারে বর্তমানে আমাদের যে সম্মানী ভাতা দেওয়া হয়, তা খুবই সামান্য। দীর্ঘদিন ধরে দাবি জানালেও আমাদের বেতন-ভাতা বৃদ্ধি হয়নি। তাই বেতন-ভাতা ৩০ হাজার টাকা করার দাবিতে আমাদের এ আন্দোলন।'
কর্মবিরতিতে রোগীদের ভোগান্তির বিষয়ে জানতে চাইলে হাসপাতালের ইন্টার্ন ডক্টরস অ্যাসোসিয়েশনের সাধারণ সম্পাদক ডা. আরিফুজ্জামান ইমন দ্য ডেইলি স্টারকে বলেন, 'গতকাল ইমার্জেন্সি ও অ্যাডমিশন ওয়ার্ডগুলো বাদ রেখে আমরা কর্মবিরতি পালন করেছি। আজ সারা দেশের সঙ্গে আমাদের হাসপাতালের ইন্টার্নরা কর্মবিরতি পালন করছেন।'
জানতে চাইলে শের-ই বাংলা মেডিকেল কলেজ হাসপাতালের পরিচালক ডা. সাইফুল ইসলাম ডেইলি স্টারকে বলেন, 'কর্মবিরতি সত্ত্বেও হাসপাতালে চিকিৎসা সেবা যেন বিঘ্নিত না হয়, তার চেষ্টা করা হচ্ছে। হাসপাতালের ডাক্তার, রেজিস্ট্রারসহ সবাই আন্তরিকভাবে কাজ করছে। জরুরি ক্ষেত্রে ইন্টার্ন ডাক্তারও কাজ করছেন।'

মাসিক ভাতা ৩০ হাজার টাকা করার দাবিতে বরিশাল শের-ই বাংলা মেডিক্যাল কলেজ (শেবাচিম) হাসপাতালের ইন্টার্ন চিকিৎসকরা কর্মবিরতি পালন করছেন।